Hjörtur Örn Hjartarson: framkvæmdastjóri Selecta

„Selecta fyrirtækjaþjónusta var stofnuð af mér og fjölskyldu minni árið 1994. Ég hafði frétt af starfsemi Selecta AB í Svíþjóð og hreifst af hugmyndinni. Ég setti mig í samband við fyrirtækið og í heimsókn til Stokkhólms fékk ég að kynnast starfseminni,“ segir Hjörtur Örn Hjartarson framkvæmdastjóri.

„Viðskiptamódelið er að sjá fyrirtækjum og stofnunum fyrir heildarþjónustu við starfsmenn og viðskiptavini með uppsetningu og rekstri véla sem afgreiða heita og kalda drykki og jafnvel samlokur og snarl. Þjónustumenn Selecta sjá síðan um að vélarnar virki eins og þær eiga að gera, afgreiða hráefni og fylla á sjálfsala þar sem við á.

Þegar við byrjuðum hér á landi þótti mörgum þetta nokkuð framandi þar sem menn voru vanir því að einhver starfsmanna sæi um að hella upp á kaffið og færi út í búð til að kaupa hráefni. Þá var kaffið á vinnustöðum oft staðið og rammt, eftir að hafa staðið á hitaplötu heilu og hálfu dagana. Menn tóku þessari nýjung hins vegar opnum örmum og fyrirtækið óx úr tveggja manna fyrirtæki í byrjun upp í 32 starfsmenn á tiltölulega fáum árum.

Árið 1995 var ég sem oftar á fundi hjá Selecta AB og þar var m.a. verið að fjalla um aukna notkun á vatnskælum á vinnustöðum víða í Evrópu. Því var beint til mín að sennilega tækist okkur aldrei að selja vatn í brúsum á Íslandi, þar sem kranavatnið væri svo gott. Ég tók þessu sem áskorun og þegar heim kom fór ég að kanna hjá gosdrykkjaframleiðendum o.fl. hvort einhver hefði trú á þessu og væri tilbúinn að sjá um áfyllingu á 19 lítra vatnsbrúsum. Mér finnst sem ég heyri hláturinn ennþá því enginn hafði trú á þessu tiltæki. Þá gerum við þetta sjálf, hugsaði ég. Ég keypti áfyllingarvél frá Texas, þá afkastaminnstu sem fannst, og við byrjuðum að fylla á brúsana. Ég lánaði fyrstu kælana í Íslandsbanka á Kirkjusandi í þeirri von að þeir myndu vekja athygli þar. Þetta virkaði því innan fárra daga fengum við fyrirspurnir úr öðrum bönkum og fyrirtækjum. Á fyrsta heila árinu afgreiddum við um 3-400 brúsa á mánuði en með árunum hefur þetta magn margfaldast. Tilfellið var að góða íslenska vatnið var stundum ekki gott í stórum byggingum nema það væri látið renna lengi. Einnig var aðgengið oft ekki sem best, en vatnskæli með brúsa má staðsetja hvar sem er.

Síðan hafa fleiri möguleikar komið til og við setjum upp mjög mikið af vatnskælum sem tengjast við vatnslögn, en eru með ákveðnum búnaði sem gerir vatnið ferskt og gott. Ég seldi fyrirtækið fyrir þremur árum til Innnes ehf. en hef haldið áfram að stýra því sem framkvæmdastjóri.“

Hjörtur stundaði nám í Verslunarskóla Íslands og lauk þaðan stúdentsprófi 1972 og var eftir það í tvö ár í viðskiptafræði í HÍ. Með námi stundaði hann kennslu, m.a. í Hagaskóla. „Ég er kvæntur Hrefnu Hrólfsdóttur flugfreyju hjá Icelandair og við eigum tvo syni, Hjört og Hrafn sem eru 27 og 22 ára. Áður átti ég Arnar sem er 33 ára.

Hrefna er mikil áhugamanneskja um hundarækt og ræktar hunda af tegundinni Cavalier King Charles Spaniel. Fljölskyldan á síðan sameiginleg áhugamál sem eru m.a. laxveiði og matseld. Við fórum síðast öll saman í Langá á Mýrum í ágúst í fyrra þar sem fór saman gott veður og ágæt veiði. Ferðir til útlanda eru einnig í uppáhaldi hjá okkur og þar eru Ítalía og Bandaríkin efst á blaði.“

Nafn: Hjörtur Örn Hjartarson.

Foreldrar: Anna M. Þorláksson og Hjörtur Hjartarson

Maki: Hrefna Hrólfsdóttir.

Börn: Arnar 33 ára, Hjörtur 27 ára, Hrafn 22 ára.

Menntun: Verslunarskóli Íslands, tvö ár í viðskiptafræði við HÍ.

Texti: Hilmar Karlsson. Mynd: Geir Ólafsson.